Ghlac an Coimisiún Eorpach lena thograí le haghaidh an chreata airgeadais ilbhliantúil don tréimhse 2021-2027. Chun an bhearna reatha san infheistíocht dhigiteach a dhúnadh, mhol an Coimisiún Clár don Eoraip Dhigiteach chun claochlú digiteach shochaí agus gheilleagar na hEorpa a mhúnlú agus a chothú.

Tá ról barrthábhachtach ag an idirghabháil phoiblí ar leibhéal an Aontais Eorpaigh mar cheannródaí i dtaca le “hearraí coitianta” agus acmhainní a fháil agus i dtaca le héascaíocht a dhéanamh ar úsáid na nearraí agus na nacmhainní sin chun aghaidh a thabhairt ar athruithe sa tsochaí agus chun nuálaíocht agus iomaíochas a chur chun cinn. Tá údar leis an idirghabháil i réimsí ina bhfuil an cistiú atá ag teastáil chomh suntasach sin nach féidir le haon Bhallstát amháin gníomhú go tráthúil as féin, i réimsí ina bhfuil gá le hacmhainní atá scaipthe ar fud na hEorpa a chomhiomlánú, agus i réimsí ina bhfuil barrthábhacht leis an idir-inoibritheacht maidir le seirbhísí uile-Eorpacha a chur in úsáid.

San Eoraip, is léir bearna infheistíochta réamhtheachtach a bheith ann de bharr easpa cothromaíochta idir an téileamh méadaitheach ar an teicneolaíocht is déanaí agus an soláthar. Chun acmhainní digiteacha a fheabhsú, ní mór na teicneolaíochtaí ábhartha a fháil, úsáid is fearr na dteicneolaíochtaí sin ar bhealach idir-inoibritheach ar fud an Aontais a áirithiú, agus na hardscileanna digiteacha is gá chun go nglacfar leo go forleathan a fhorbairt. Leis sin, comhlánaítear cláir de chuid an Aontais atá ann cheana lena gcumhdaítear gnéithe tábhachtacha a bhaineann leis an gclár oibre digiteach, go háirithe sa taighde agus nuálaíocht (Fís Eorpach) agus sa nascacht fhisiciúil (SCE2).

Tá tacaíocht fhorleathan ann i measc páirtithe leasmhara, saineolaithe agus ar an leibhéal polaitiúil is airde don riachtanas cur le hinfheistíochtaí in acmhainní digiteacha agus ina núsáid ar bhealach níos leithne.

Is é cuspóir ginearálta an chláir tacú le sochaí agus geilleagar na hEorpa a chlaochlú go digiteach agus chun go rachaidh na tairbhí a bhaineann leis sin chun sochair do shaoránaigh agus do ghnólachtaí Eorpacha. Leis an gclár, treiseofar acmhainní na hEorpa i bpríomhréimsí na teicneolaíochta digití agus leathnófar a scaipeadh agus a nglacadh i réimsí a bhaineann le leas an phobail agus san earnáil phríobháideach.

Beidh cúig Chuspóir Shonracha ag an gclár, is iad sin (i) an ríomhaireacht ardfheidhmíochta, (ii) an intleacht shaorga, (iii) an chibearshlándáil agus iontaoibh, (iv) ardscileanna digiteacha agus (v) cur in úsáid, úsáid is fearr na nacmhainní digiteacha agus idir-inoibritheacht. Léirítear na cuspóirí sin i struchtúr an chláir, ina bhfuil cúig cholún idirspleácha.

Cuirfear an Clár chun feidhme go díreach, mar a fhoráiltear leis an Rialachán Airgeadais, nó go hindíreach leis na heintitis nó comhlachtaí iomchuí. Bunófar tacar táscairí ón Innéacs reatha um an nGeilleagar Digiteach agus an tSochaí Dhigiteach, ar ionstraim thagartha é lena dtomhaistear dul chun cinn an digitithe san Aontas. Ar a bharr sin, forbrófar táscairí nua ionas go mbeidh aiseolas mionsonraithe ann ar thionchar an Chláir don Eoraip Dhigiteach.

Tá an measúnú tionchair seo ag gabháil leis an togra le haghaidh Rialachán ó Pharlaimint na hEorpa agus ón gComhairle maidir leis an gClár don Eoraip Dhigiteach.